《瑞鹤仙 上元和康伯可韵》
清代·陈维崧

昔游思后苑。记天上月圆，人间月半。六街笑声满。

看火蛾金茧，春城飞遍。琳宫琼观。随处挂、鳌山灯烂。

最销魂、深巷残更，小颤门边双钏。

休羡。无多胜景，有限芳辰，不堪追玩。红篝熏暖，和衣卧，谁低唤。

怪流光一去，钿车罗帕，吹煞东风不转。只玉梅、梢上冰轮，依然相见。

作者简介：陈维崧(1625～1682)清代词人、骈文作家。字其年，号迦陵。宜兴（今属江苏）人。清初诸生，康熙十八年(1679)举博学鸿词，授翰林院检讨。54岁时参与修纂《明史》，4年后卒于任所。